Hoseth: - Vi tåler ikke mange flere tap
- Vi har litt utur, og slipper nærmest inn mål på første sjanse mot Viking. Da er det litt bittert at vi ikke scorer på våre egne sjanser, sier Magne Hoseth til VG Nett etter kampen i Stavanger. Han er klar på at det må snu snart: - Vi må begynne å plukke poeng borte også. Nå tåler vi ikke mange flere tap om vi skal kjempe om tittelen. Vi må begynne å vinne også på bortebane, sier han lavmælt i pressesonen i Stavanger. For humøret var ikke på topp hos romsdalingene etter det knepne tapet.- Vi spiller ganske bra i en tøff bortekamp, som mot Haugesund, men vi kan ikke fortsette slik uten å ta poeng. Det er ingen tvil om at bortepoengene må begynne å komme nå hvis vi skal forsvare tittelen, sier Berg Hestad til VG Nett. - Men vi skal ikke fokusere for mye på det negative, for vi har noe på gang Vi har vist en jevn stigning i innledningen av sesongen. Nå får vi hevne oss mot Sogndal i neste kamp, advarer sier Hoseth. Og etter Sogndal-kampen venter et annet nedrykkstippet lag på bortebane, nemlig Stabæk. Solskjær: - Bedre enn i fjor Tapet i Stavanger var Moldes niende strake poengtap mot stavangerlaget i seriesammenheng. Samtidig har det blitt 0-7 mot Haugesund på bortebane de to siste sesongene. - Har dere et aldri så lite rogalandskompleks, Solskjær? - Dere får meg aldri til å si noe negativt om Rogaland, men det har vel ikke akkurat blitt fylket for poengsanking, smiler Molde-treneren etter litt betenkningstid. Han var imidlertid godt fornøyd med laget sitt. I perioder presset laget hardt på for scoring, og bare treverket sto i veien for nettkjenning. - Vi var gode, og har flere poeng enn på samme tidspunkt i fjor. Hadde vi stått med ni eller tolv poeng uten at spillet sto i stil hadde ikke det nødvendigvis vært så mye bedre. Nå viser at vi er på gang spillmessig, og det er det som vil gi poeng utover sesongen, sier Solskjær.
(Viking-Molde 1-0) Molde har tapt to bortekamper av to mulige tidlig i årets sesong. I fjor holdt fem bortetap til gull.